[pic] | EUROOPAN KOMISSIO |

Bryssel 9.3.2010

KOM(2010)87 lopullinen

2008/0198 (COD)

KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen hyväksymiseksi puutavaraa ja puutuotteita markkinoille saattavien toimijoiden velvollisuuksien vahvistamisesta

2008/0198 (COD)

KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen hyväksymiseksi puutavaraa ja puutuotteita markkinoille saattavien toimijoiden velvollisuuksien vahvistamisesta

TAUSTAA

Ehdotus toimitettiin Euroopan parlamentille ja neuvostolle (asiakirja KOM(2008) 644 – 2008/0198(COD)): | 17. lokakuuta 2008 |

Euroopan talous- ja sosiaalikomitea antoi lausuntonsa: | 1. lokakuuta 2009 |

Alueiden komitea antoi lausuntonsa: | Ei lausuntoa |

Euroopan parlamentti antoi lausuntonsa ensimmäisessä käsittelyssä: | 22. huhtikuuta 2009 |

Muutettu ehdotus toimitettiin: | […] |

Neuvoston yhteinen kanta vahvistettiin: | 1. maaliskuuta 2010 |

KOMISSION EHDOTUKSEN TAVOITE

Ehdotetun asetuksen tavoitteena on minimoida se riski, että EU:n markkinoille saatetaan laittomasti korjattua puutavaraa. Asetuksen perusperiaatteena on, että toimijoiden on noudatettava asianmukaista huolellisuutta saattaessaan puutavaraa ja puutuotteita ensimmäisen kerran EU:n markkinoille.

NEUVOSTON KANTAA KOSKEVAT HUOMIOT

Yleiset huomiot

Euroopan parlamentti antoi lausuntonsa ensimmäisessä käsittelyssä 22. huhtikuuta 2009. Komissio hyväksyi parlamentin ensimmäisessä käsittelyssä esittämistä 75 tarkistuksesta 37 tarkistusta kokonaan, osittain tai periaatteessa, koska se katsoi, että kyseiset tarkistukset selvensivät tai paransivat komission ehdotusta tai olivat sen yleisen tavoitteen mukaisia.

Neuvosto vahvisti yhteisen kantansa ensimmäisessä käsittelyssä 1. maaliskuuta 2010 määräenemmistöllä. Yhteisessä kannassa on otettu huomioon 17 Euroopan parlamentin tarkistusta.

Komissio oli aiemmin hylännyt tarkistukset, jotka olisivat muuttaneet ehdotuksessa noudatettuja periaatteita ja yleistä lähestymistapaa ja/tai jotka olivat olleet liian raskaita ja menneet pitemmälle kuin on tarpeen asetuksen tavoitteen saavuttamiseksi. Näihin kuuluivat tarkistukset, joilla olisi kielletty laittomasti korjatun puutavaran ja siitä valmistettujen puutuotteiden saattaminen markkinoille ja ulotettu asetus koskemaan kaikkia puutavaran toimitusketjun toimijoita, sekä tähän liittyvät jäljitettävyyttä koskevat säännökset ja merkintävaatimuksia koskevat tarkistukset.

Komissio katsoo, että neuvoston kanta on linjassa ehdotuksen lähestymistavan ja päämäärien kanssa, ja antaa siksi tukensa yhteiselle kannalle siinä muodossa kuin se tällä hetkellä on.

Yksityiskohtaiset huomiot

Komission hyväksymät Euroopan parlamentin tarkistukset, jotka on sisällytetty yhteiseen kantaan kokonaan, osittain tai periaatteessa

Tarkistukset 22 , 29 , 47 ja 72 , joiden mukaan olisi kiinnitettävä erityistä huomiota siihen, miten asetus vaikuttaa pieniin ja keskisuuriin yrityksiin, on hyväksytty periaatteessa ja sisällytetty vastaaviin artikloihin. Muutettujen artiklojen mukaan asetuksen uudelleentarkasteluissa olisi kiinnitettävä erityistä huomiota pieniin ja keskisuuriin yrityksiin kohdistuviin hallinnollisiin seurauksiin. Lisäksi niissä todetaan, että delegoiduilla säädöksillä ei saa aiheuttaa suhteetonta rasitusta toimijoille. Komissio on esittänyt lausuman (ks. liite), jossa se on ilmoittanut pyrkivänsä helpottamaan toimijoiden mahdollisuuksia noudattaa asetuksen vaatimuksia ottaen erityisesti huomioon pienten ja keskisuurten yritysten / toimijoiden tilanteen. Tarkistus 44 , jossa ehdotetaan tietyntyyppisen tiedon lisäämistä, on hyväksytty osittain, ja asianmukaisen huolellisuuden järjestelmää koskevaa artiklaa on muutettu vastaavasti. Tarkistus 51 , jossa on kyse eturistiriitoja koskevan lausekkeen lisäämisestä valvontaorganisaatioita koskeviin vaatimuksiin, on hyväksytty. Lisäksi on hyväksytty tarkistus 64 , jossa tarkennetaan, miten tiedot, joihin sisältyy luettelo asetuksen soveltamisesta vastuussa olevista toimivaltaisista viranomaisista, on julkaistava.

Komission hylkäämät Euroopan parlamentin tarkistukset, jotka on sisällytetty yhteiseen kantaan kokonaan, osittain tai periaatteessa

Tarkistukset 21 ja 32 koskevat asetuksen soveltamisalaa. Niiden mukaan puutavaraa ja puutuotteita, joihin sovelletaan pakollisia kestävyyskriteerejä, ei saisi jättää asetuksen soveltamisalan ulkopuolelle. Komissio, jonka ehdotus sisälsi tällaisia tuotteita koskevan poikkeuksen, ei hyväksynyt näitä tarkistuksia, koska sen mielestä ne olivat ristiriidassa uusiutuvia energialähteitä koskevan EU-politiikan kanssa. Neuvostolla on kuitenkin tästä kysymyksestä sama näkemys kuin parlamentillakin. Komissio voi nyt hyväksyä tämän muutoksen neuvoston yleisen kannan perusteella varsinkin riskinarviointiperusteiden laadinnan osalta. Tarkistuksen 38, joka koskee sovellettavan lainsäädännön määritelmää, komissio oli hylännyt, koska tarkistus olisi edellyttänyt hyvin laajaa lainsäädännön huomioon ottamista. Neuvosto on kuitenkin hyväksynyt sen osittain, mikä on johtanut komission ehdotuksessa esitetyn määritelmän laajentamiseen. Komissio voi hyväksyä tämän rajoitetumman laajentamisen. Tarkistukset 51 – 56 , jotka koskevat komission tehtävää hyväksyä valvontaorganisaatiot, on hyväksytty osittain. Komissio oli hylännyt nämä tarkistukset, koska ne olivat ristiriidassa toissijaisuusperiaatteen kanssa. Se myöntää kuitenkin olevan asianmukaista antaa useammassa kuin yhdessä jäsenvaltiossa toimivien valvontaorganisaatioiden hyväksyminen sen tehtäväksi. Tarkistus 61 on hyväksytty osittain, mikä merkitsee sitä, että tarkastuksia koskevat tiedot on annettava saataville, kun taas komission ehdotuksen mukaan niistä olisi ainoastaan pitänyt julkaista tiivistelmä.

Euroopan parlamentin tarkistukset, jotka komissio oli hyväksynyt kokonaan, osittain tai periaatteessa mutta joita ei ole sisällytetty yhteiseen kantaan

Komissio oli periaatteessa hyväksynyt joukon tarkistuksia, jotka koskivat pääasiassa johdanto-osan kappaleita ja joissa viitattiin metsäympäristöön, biologiseen monimuotoisuuteen, metsätekosysteemeihin ja metsien kestävään hoitoon (tarkistukset 1–8, 9–11 ja 14). Neuvosto on kuitenkin pitänyt niitä tarpeettomina eikä ole sisällyttänyt niitä yhteiseen kantaansa.

Komission ja neuvoston hylkäämät Euroopan parlamentin tarkistukset, joita ei ole sisällytetty yhteiseen kantaan

Neuvoston yhteiseen kantaan ei ole myöskään sisällytetty niitä parlamentin tarkistuksia, jotka komissio oli hylännyt sillä perusteella, että ne poikkesivat liikaa komission ehdotuksen perusajatuksesta. Tarkistukset koskivat pääasiassa seuraavia kysymyksiä: kielto saattaa laittomasti korjattua puutavaraa tai tällaisesta puutavarasta valmistettuja puutuotteita markkinoille (tarkistukset 42 ja 43 ); ehdotuksen ulottaminen koskemaan kaikkia toimitusketjun toimijoita eikä pelkästään niitä, jotka tuovat puutavaraa ja puutuotteita ensimmäisen kerran markkinoille (tarkistukset 15 , 31 ja 33–35 ), sekä tähän liittyvä jäljitettävyyden käsite (tarkistus 41 ); puutuotteiden alkuperää koskevan merkintävaatimuksen lisääminen ehdotukseen (tarkistukset 20 ja 50 ) sekä valtaosa tarkistuksista 51 – 53 , jotka koskevat valvontaorganisaatioille asetettavia vaatimuksia.

Neuvoston ehdotukseen tekemät muutokset

Neuvosto on esittänyt komission ehdotukseen seuraavia keskeisiä muutoksia:

Puutavaran ja puutuotteiden määritelmä: Neuvosto on muuttanut tätä määritelmää selventääkseen, että se ei koske puutavarasta tai puutuotteista valmistettuja puutuotteita, jotka on jo saatettu markkinoille. Komissio kannattaa näitä tarkistuksia, koska ne ovat komission ehdotuksen hengen mukaisia. Se kannattaa myös kierrätettyjen puutuotteiden jättämistä määritelmän ulkopuolelle ja on valmis harkitsemaan vaihtoehtoisia tapoja määritellä tällaiset tuotteet.

Markkinoille saattamisen määritelmä: Määritelmää on muutettu viittaamalla kuluttajansuojasta etäsopimuksissa 20 päivänä toukokuuta 1997 annettuun Euroopan parlamentin ja neuvoston direktiiviin 97/7/EY , jotta määritelmä käsittäisi myös etäviestintävälineellä tapahtuvan toimittamisen.

Sovellettavan lainsäädännön määritelmä : Määritelmää on laajennettu, jotta se vastaisi paremmin FLEGT-kumppanuussopimuksissa käytettyä määritelmää. Se käsittää nyt metsiin liittyvän ympäristölainsäädännön, metsäalaa koskevan kauppa- ja tullilainsäädännön sekä kolmansien osapuolten käyttö- ja omistusoikeudet. Komissio ei vastusta tätä muutosta, koska sen mielestä määritelmä rakentuu sen ehdotukselle eikä määritelmä sisällä parlamentin tarkistusten ongelmatekijöitä, kuten asiaa koskevan kansainvälisen oikeuden ja sosiaalilainsäädännön, muun muassa työoikeuden sisällyttämistä määritelmään.

Asianmukaisen huolellisuuden järjestelmä: Neuvosto on laatinut komission alun perin ehdottamat säännökset uudelleen, mutta komissio tukee näitä muutoksia, koska niillä selvennetään asianmukaisen huolellisuuden järjestelmän kolmea tärkeintä osatekijää eli tiettyjen tietojen saantia, riskien arviointia ja niiden vähentämistä. Neuvosto on luetellut neljä riskinarviointiperustetta, joita voidaan täydentää delegoiduilla säädöksillä. Lisäksi se on ottanut käyttöön vähäisen riskin käsitteen.

Valvontaorganisaatiot : Neuvosto on tehnyt eron kahdenlaisten valvontaorganisaatioiden välillä: niiden, jotka aikovat toimia vain yhdessä jäsenvaltiossa, ja niiden, jotka aikovat toimia useammassa kuin yhdessä jäsenvaltiossa. Neuvoston mielestä kunkin jäsenvaltion toimivaltaisen viranomaisen on hyväksyttävä sellaiset organisaatiot, jotka aikovat toimia vain kyseisessä jäsenvaltiossa, kun taas komission tehtävänä on hyväksyä useammassa kuin yhdessä jäsenvaltiossa toimivat organisaatiot. Komissio hyväksyy neuvoston tekemät muutokset, koska ne eivät ole toissijaisuusperiaatteen vastaisia, ja se on neuvoston kanssa samaa mieltä siitä, että useammassa kuin yhdessä jäsenvaltiossa toimivien valvontaorganisaatioiden hyväksyminen on aiheellista antaa komission tehtäväksi. Toinen komission ehdotukseen tehty muutos on valvontaorganisaatioiden velvoittaminen ilmoittamaan toimivaltaisille viranomaisille sellaisista niiden valvontatyössään havaitsemista tapauksista, joissa toimijan on todettu käyttävän järjestelmää törkeästi tai toistuvasti väärin. Komission mielestä olisi parempi, että tätä säännöstä ei sisällytettäisi asetukseen, ja se on jo ilmaissut parlamentin tarkistuksista antamassaan tiedonannossa huolensa siitä, että tällaiset säännökset voivat johtaa salassapitovelvollisuuden rikkomiseen varsinkin sellaisissa tapauksissa, joissa on kyse yksityissektorin organisaatioista, minkä lisäksi säännökset voivat hankaloittaa toimijoiden ja valvontaorganisaatioiden välisiä suhteita. Komissio ei kuitenkaan vastusta tätä muutosta, koska neuvosto on rajoittanut ilmoitusvelvollisuuden sellaisiin tapauksiin, joissa järjestelmää käytetään törkeästi tai toistuvasti väärin.

Tarkastukset : Neuvosto on lyhentänyt tarkastuksia koskevien tietojen säilyttämisajan 10 vuodesta 5 vuoteen. Neuvoston yhteisen kannan mukaan tarkastuksia koskevat tiedot on asetettava kaikkien hakijoiden saataville ympäristötiedon julkisesta saatavuudesta 28 päivänä tammikuuta 2003 annetun Euroopan parlamentin ja neuvoston direktiivin 2003/4/EY mukaisesti, kun taas komissio oli ehdottanut, että näistä tiedoista olisi julkaistava tiivistelmä. Komissio hyväksyy nämä muutokset.

Johdettu oikeus: Komission ehdotuksen komiteamenettelysäännöksiä on muutettu Lissabonin sopimuksen voimaantulon johdosta. Neuvosto on tehnyt eron kahdenlaisten säännösten välillä: sellaisten, joita on muutettava tai täydennettävä delegoiduilla säädöksillä ja sellaisten, joista on annettava täytäntöönpanosäädökset niiden yhdenmukaisen täytäntöönpanon varmistamiseksi. Komissio voi hyväksyä tämän valinnan, mutta se pitää tiettyjen säännösten muotoilua hyvin ongelmallisena. Näihin säännöksiin kuuluu erityisesti johdanto-osan kappale, jonka mukaan komissio ”asiaa valmistellessaan kuulee asiantuntijoita Euroopan unionin toiminnasta tehdyn sopimuksen 290 artiklan täytäntöönpanosta 9 päivänä joulukuuta 2009 annetussa komission tiedonannossa esitetyn sitoumuksen mukaisesti”. Komissio on antanut tästä asiasta lausuman neuvoston pöytäkirjaan (ks. liite).

Asetuksen soveltamisalaan kuuluvat tuotteet : Neuvosto on tehnyt asetuksen soveltamisalaan kuuluviin tuotteisiin useita muutoksia. Se on muun muassa ottanut mukaan puutavaran ja puutuotteet, joihin sovelletaan pakollisia kestävyyskriteerejä, sekä CN-nimikkeeseen 4409 kuuluvat tuotteet. Lisäksi se on jättänyt soveltamisalan ulkopuolelle pakkausmateriaalit, joita käytetään yksinomaan toisen tuotteen tukemiseen, suojaamiseen tai kantamiseen, sekä kierrätetystä puutavarasta valmistetut puutuotteet. Komissio hyväksyy nämä muutokset. Se voi kuitenkin ehdottaa liitteeseen pieniä teknisiä mukautuksia toisen käsittelyn yhteydessä varmistaakseen erityisesti sen, että liite on yhdenmukainen yhdistetyn nimikkeistön tuoreimman tarkistuksen kanssa (neuvoston asetuksen (ETY) N:o 2658/87 liite I). Komissio aikoo harkita yhdistetyn nimikkeistön 49 ryhmään kuuluvien tuotteiden (neuvoston asetuksen (ETY) N:o 2658/87 liite I) sisällyttämistä asetuksen tuoteluetteloon, kuten se on todennut tämän tiedonannon liitteenä olevissa lausumissa.

Asetuksen soveltaminen : Komission ehdotuksen mukaan asetusta alettaisiin soveltaa 24 kuukauden kuluttua sen voimaantulosta. Neuvosto on kuitenkin pidentänyt tätä aikaa 6 kuukaudella. Komissio hyväksyy tämän muutoksen, koska se antaa komissiolle mahdollisuuden kuulla perusteellisesti sidosryhmiä, kun se laatii delegoituja säädöksiä ja täytäntöönpanosäädöksiä.

PÄÄTELMÄT

Asetuksen tavoitteena on minimoida se riski, että markkinoille saatetaan laittomasti korjattua puutavaran ja tällaisesta puutavarasta valmistettuja puutuotteita. Neuvoston tekemät muutokset ovat tämän tavoitteen mukaisia, ja ne rakentuvat komission ehdotukselle. Sen vuoksi komissio hyväksyy yhteisen kannan.

LIITE

Komission lausumat

1) Komissio ottaa tehtäväkseen suorittaa 12 ja 18 artiklaan liittyen EU:n tullikoodeksin 49 ryhmään kuuluvia tuotteita koskevan EU:n nykyisen taloudellisen ja kaupallisen tilanteen arvioinnin. Tarkoituksena on harkita näiden tuotteiden mahdollista sisällyttämistä tämän asetuksen liitteenä olevaan tuoteluetteloon.

Komissio pyrkii myös helpottamaan toimijoiden mahdollisuuksia noudattaa tämän asetuksen vaatimuksia ottaen erityisesti huomioon pienten ja keskisuurten yritysten / toimijoiden tilanteen.

2) Komissio on tyytyväinen puutavaran ja puutuotteiden markkinoille saattamista koskevasta asetuksesta neuvostossa saavutettuun yhteisymmärrykseen.

Tässä yhteydessä komissio panee merkille johdanto-osan uuden 24 kappaleen asiantuntijoiden kuulemisesta delegoitujen säädösten valmisteluvaiheessa. Komissio katsoo, että asiantuntijaryhmillä ei voi olla virallista institutionaalista asemaa. Sen vuoksi perussäädöksiin ei voi sisältyä säännöksiä asiantuntijoiden kuulemisesta delegoituja säädöksiä valmisteltaessa. Komissio viittaa tältä osin 9. joulukuuta 2009 antamaansa tiedonantoon.

Jotta lainsäädäntöprosessissa voitaisiin edetä ja asetusehdotus hyväksyä ripeästi, komissio ei vastusta neuvoston yhteistä kantaa ottaen huomioon, että saavutetun kompromissin asiasisältö vastaa kokonaisuutena ehdotuksen tavoitteita. Komissio varaa itselleen oikeuden palata edellä mainittuun johdanto-osan kappaleeseen toisessa käsittelyssä ottaen myös huomioon Euroopan parlamentin kannan tässä asiassa.